ከ44 ሺሕ ካሬ ሜትር በላይ መሬት በሕገወጥ ሰነድ ሸጠዋል የተባሉ ተጠርጣሪዎች ተከሰሱ
አዲስ አበባ፤ ነሐሴ 20/2005 (ዋኢማ) – በኮልፌ ቀራኒዮ ክፍለ ከተማ ቀበሌ 06 ቤተል ሆስፒታል ፊት ለፊት የሚገኝ 44,540 ካሬ ሜትር ቦታ በሕገወጥ ሰነድ በመሸጥና በመከፋፈል በመንግሥት ላይ ከፍተኛ ጉዳት አድርሰዋል በሚል የተጠረጠሩ ስምንት ግለሰቦች ተከሰሱ፡፡ተጠርጣሪዎቹ መሬቱን የወሰዱት ከአሥር ዓመታት በፊት ከ1993 ዓ.ም. እስከ 1994 ዓ.ም. ድረስ ባለው የአንድ ዓመት ጊዜ ውስጥ መሆኑን በመጥቀስ፣ ነሐሴ 15 ቀን 2005 ዓ.ም. በግለሰቦቹ ላይ ክሱን የመሠረተው የፌዴራል የሥነ ምግባርና የፀረ ሙስና ኮሚሽን ነው፡፡ የኮሚሽኑ ዓቃቤ ሕግ ክስ የመሠረተ ተጠርጣሪዎች የክፍለ ከተማው ደንብ ማስከበር ሠራተኛ በነበሩት ሲሳይ ኃይሉና ከማል ቡሴር፣ ኃይሉ ሩጋ፣ አሸናፊ አማረ፣ አበራ  ቤኛ፣ ይልማ ግዛው፣ ጉልላት ብሥራትና እሱባለው አማረ በተባሉ ግለሰቦች ላይ ነው፡፡ተጠርጣሪዎቹ ከ1993 ዓ.ም. እስከ 1994 ዓ.ም. ባለው ጊዜ ውስጥ 44,540 ካሬ ሜትር በወረራ ከያዙ በኋላ፣ ‹‹ትጋት የመኖሪያ ቤት ሥራ ማኅበር›› የሚል የሐሰት ማኅበር በማቋቋም ራሳቸውን ‹‹የማኅበሩ አመራር ነን›› በማለት መሰየማቸውን ክሱ ያስረዳል፡፡ በወረራ የያዙት መሬት አቶ ተሊላ ሮባ የሚባሉ ግለሰብ መሆኑን፣ ወራሾቻቸው ለእርሻና ለግጦሽ የሚጠቀሙበት እንደሆነና ተጠርጣሪዎቹ መንግሥት ለባለይዞታዎች ካሳ ሰጥቶ ያስለቀቃቸው በማስመሰል መሬቱን ነጥቀው መሸንሸናቸውንም ክሱ ያብራራል፡፡ተጠርጣሪዎቹ ትጋት የመኖሪያ ቤት የኅብረት ሥራ ማኅበር በሚል በሕገወጥ መንገድ ባሳተሟቸው የገንዘብ መሰብሰቢያ ደረሰኞች፣ መሬቱን ከሸጡላቸው የተለያዩ ግለሰቦች ገንዘብ መቀበላቸውም ተጠቅሷል፡፡በተለይ አቶ ሲሳይ ኃይሉ የተባሉት ተጠርጣሪ መሬቱ በሕገወጥ ወረራ የተያዘ መሆኑን እያወቁ፣ ሕጋዊ መስሎ እንዲቀጥል ለማድረግ ሐሰተኛ የሳይት ፕላን፣ የአባላት ስም ዝርዝርና ደብዳቤዎች በመቀበል ያላቸውን ሥልጣን በመጠቀም በ1996 ዓ.ም. በክፍለ ከተማው መሬት አስተዳደር ውስጥ እንዲገባ ማድረጋቸውን ክሱ ያስረዳል፡፡አቶ ሲሳይ በክፍለ ከተማው የደንብ ማስከበር ኃላፊነታቸውን በመጠቀም፣ በሐሰተኛ መንገድ በተደራጀ ማኅበር ስም የተገነቡ ቤቶች እንደማይፈርሱ ዋስትና መስጠታቸውንም ክሱ ይጠቁማል፡፡ ሁለተኛ ተጠርጣሪ አቶ ከማል ቡሴር የማኅበሩ አመራር መሆናቸውን በመግለጽ፣ መሐመድ ናስርና ፈትላ ቡሴር ለተባሉ ግለሰቦች በ13 ሺሕ ብርና በ50 ሺሕ ብር መሸጣቸውን፣ አቶ አሸናፊ አማረ የተባሉት ተጠርጣሪ ደግሞ ሙክታር መሐመድና ሶፊያ ኑሪ ለተባሉ ግለሰቦች በ25 ሺሕ ብርና በ22 ሺሕ ብር መሸጣቸውን ክሱ ያብራራል፡፡ አቶ ከማል በሕገወጥ ማኅበሩ ውስጥ የሰባት ልጆቻቸውን ስም በመክተትና አባል በማድረግ መሬት እንዲይዙ ማድረጋቸውን፣ እንዲሁም ራሳቸውን ገንዘብ ያዥ በማድረግ በሐሰተኛ ሰነድ ከማኅበሩ አባላት ገንዘብ በንብ ኢንተርናሽናል ባንክ በኩል እንዲሰበሰብ ማድረጋቸውን ክሱ ይገልጻል፡፡ አቶ ኃይሉ ሩጋ የተባሉት ተጠርጣሪም ዓባይነህ አበራ፣ ትዕግሥት አስፋው፣ አብዱልከሪም ከማል፣ አህመድ፣ ጉልላት ብሥራትና መንግሥቱ ታደሰ ለተባሉ ግለሰቦች በተለያዩ የገንዘብ መጠኖች መሸጣቸውንና በአባታቸው፣ በባለቤታቸውና በአምስት ልጆቻቸው ስም መሬት መያዛቸውም በክሱ ተጠቁሟል፡፡ አራተኛ ተጠርጣሪ ሚፍታህ ሙዘይን፣ ሙክታር መሐመድና ሶፊያ ኑሪ ለተባሉ ግለሰቦች በ30 ሺሕ ብር፣ 50 ሺሕ ብርና በ22 ሺሕ ብር መሸጣቸውንና በእህታቸው፣ በወንድሞቻቸው፣ በባለቤታቸው፣ በራሳቸውና በሕፃን ልጃቸው ስም ቦታ መውሰዳቸውን ክሱ ይገልጻል፡፡ ተጠርጣሪዎቹ በጠቃላይ ሕገወጥ በሆነ ማኅበርና ሰነድ ከ133.5 ሚሊዮን ብር በላይ በመንግሥት ላይ ጉዳት በማድረሳቸው፣ በዋና ወንጀል አድራጊነትና በልዩ ወንጀል ተካፋይ በመሆን በፈጸሙት በሥልጣን ያላግባብ መገልገል የሙስና ወንጀል መከሰሳቸውን ክሱ ያብራራል፡፡የተጠርጣሪዎቹን መዝገብ ለጊዜው የተቀበለው ተረኛ ችሎት ሲሆን፣ ተጠርጣሪዎቹ የዋስትና መብታቸው እንዲጠበቅላቸው ቢጠይቁም፣ የተከሰሱበት የወንጀል አንቀጽ ከአሥር ዓመት በላይ የሚያስቀጣ መሆኑን በመግለጽ ጥያቄያቸውን ውድቅ አድርጎ፣ የክስ መግለጫና መቃወሚያ ለመቀበል ለጥቅምት 5 ቀን 2006 ዓ.ም. ተለዋጭ ቀጠሮ ሰጥቷል፡፡  (ሪፖርተር ጋዜጠጣ)